Furlan je medicino študiral v Ljubljani in Innsbrucku, kjer je leta 1927 diplomiral in se nato 1928 zaposlil v zdravilišču na Golniku in bil 1938 imenovan za primarija. Pred drugo svetovno vojno je bil eden od vodilnih levih krščanskosocialističnih izobražencev. Po 1941 je bil šef zdravnik zdravilišča za tuberkulozo na Iriškem vencu (Fruška gora); nato se je udeležil bojev na sremski fronti. Avgusta 1945 je postal šef zdravnik in 1948 direktor zveznega inštituta za tuberkulozo na Golniku.